google/wiki40b huggingface dataset:
Røros smør

Røros smør er en norsk smørtype, produsert av Rørosmeieriet AS.

Ingredienser

Ingrediensene er som vanlige typer smør, med unntak av det er kinnet etter gammel industrimåte: I en kjeglekjerne. Dessuten benytter man seg av økologisk rømme.

Smak

Røros Smør kjennetegnes ved sin noe syrlige smak. Man kan skimte saltkornene i smøret og dersom smøret ligger i romtemperatur over en lengre periode vil det danne seg vannperler på smørets overflate. Smøret passer godt til blant annet rømmebrød, flatbrød og forskjellige typer spekemat, samt at det setter en ekstra spiss på supper og sauser.
Det økologiske smøret fra Rørosmeieriet har mange egenskaper som har ført til at det har fått anerkjennelsen Spesialitet-merket.

Historisk bakgrunn

Smøret kommer, som navnet antyder, fra Røros. Smøret ble en kjærkommen kilde til energi hos de lokale gruve- og industriarbeiderne. Røros Smør plukket opp inspirasjon fra Ingrid Skancke fra Røros, da de utviklet dette økologisk baserte smørproduktet. Som en følge av sin rike smak ble det også tildelt prisen for beste meieriprodukt under «Smakeriet» i 2003.
Lite løvfly

Utseende

Et middelsstort (vingespenn 30 – 33 mm), litt spinkelt, gråbrunt nattfly. Forvingen er litt tilspisset og har vanligvis innslag av brunrødt, i alle fall i midtfeltet. Den har to hvite og svarte tverrlinjer som vanligvis er brutt opp i flere deler, nyremerket er tydelig men ringmerket ofte utydelig. Ellers er vingemønsteret noe "urent" og vanskelig å beskrive. Bakvingen er grå, lysere ved roten.

Levevis

Arten kan finnes over alt det det vokser busker og løvtrær. Larven utvikler seg om våren og lever på sammenspunne skudd og nye blader av bjørk (Betula spp.) og vier (Salix spp.), kanskje også osp. Den overvintrer som egg. De voksne sommerfuglene flyr i august – september.

Utbredelse

Den finnes i hele Europa og videre østover like til Japan. I Norge er den vanlig nord til Rana i Nordland.
Sagarmatha nasjonalpark

Sagarmatha nasjonalpark er en nasjonalpark som ligger i Nepal og som inneholder deler av Himalaya og den sørlige delen av fjellet Mount Everest. Parken ble grunnlagtt den 19. juli 1976 og i 1979 ble parken oppført på UNESCO sin verdensarvliste over natur-og kultursteder som har stor betydning for menneskeheten..
Nasjonalparken dekker et areal på 1148 km ² og varierer i høyden fra det laveste punktet på 2845 meter og til 8850 meter på toppen av Mount Everest. Det meste av området i parken er svært kupert og bratt terreng som er fullt av flere dype elver og isbreer. I motsetning til andre nasjonalparker kan denne parken deles inn i fire klimasoner på grunn av dens stigende høyde. Disse klimasonene inkluderer en skogkledd lavere sone, en sone av alpint kratt, den øvre alpine sonen som omfatter øvre grense for der vegetasjon kan klare å overleve og ligger mellom 5700 og 5800 meter, og til slutt er det den arktiske sonen der hverken dyr kan leve og ingen planter kan vokse. Hvilke typer planter og dyr som finnes i parken avhenger av høyden på området.
Partialtrykket av oksygen synker med høyden. Derfor er de dyrene som er funnet så langt opp tilpasset seg og lever på mindre oksygen og ved kaldere temperaturer enn det dyrene ved lavere temperaturer gjør. Dyrene som lever på denne høyden har tykkere pelsen for å klare holde på kroppsvarmen sin. Noen av dem har kortere lemmer for å hindre store tap av kroppsvarme. Himalaya-bjørner går i dvalemodus i huler i løpet av vinteren når det ikke er mer mat tilgjengelig det året.
Aunsøgård

Aunsøgaard er en herregård i Aunsø Sogn, Kalundborg kommune på Nordvestsjælland i Danmark.
Aunsøgaard Gods er på 391 hektar

Kilder

J. P. Trap: Danmark 5.udgave, Kraks Landbrug
Newport (Indiana)

Historie

Et postkontor har vært i drift siden 1820. Newport ble planlagt i 1828. Newport har fått sitt navn etter Newport i Delaware.
Vermillion County tinghus og Vermillion County Jail and Sheriff's Residence er oppført i National Register of Historic Places.

Geografi

Newport befinner seg ved samløpet mellom elvene Little Vermilion og Wabash langs Indiana State Road 63, omtrent midtveis mellom fylkets nordlige og sørlige grense.
Ifølge folketellingen i 2010 er det totale arealet til Newport 2,25 km² og alt er land.
Physcopedaliodes

Utseende

En middelsstor, brun sommerfugl. Oversiden er mørkbrun med en stor, oransje flekk ved bakhjørnet av hver forvinge, men uten øyeflekker.
Undersiden er gråbrunt spraglete.

Levevis

Larvene utvikler seg trolig på bambus i slekten Chusquea, i likhet med de fleste andre Pronophilina.

Utbredelse

Arten er utbredt i Peru og Bolivia.
Hvitt sandjordfly

Utseende

Et middelsstort (vingespenn 32 – 45 mm), lysgrått nattfly. Forvingen er ofte ensfarget bortsett fra et litt mørkere nyremerke og et ovalt, litt mørkere tappmerke bak der ringmerket pleier å være, men den kan også ha skarpe, mørke tegninger. Bakvingen er skinnende hvit.

Levevis

Den er knyttet til sanddyner, der larvene utvikler seg på ulike urter, blant andre sodaurt, strandmelde og strandreddik. De er aktive om natten og graver seg ned i sanden på dagtid. De voksne sommerfuglene flyr i juni – juli.

Utbredelse

Den har en ganske begrenset utbredelse i Nord-Afrika og Vest-Europa.
I Norge er den bare kjent fra Lista i Vest-Agder.
Fransk mesterskap i kappgang 1894

Fransk mesterskap i kappgang 1894 ble arrangert 15. juli 1894, i Terrasse des Tuileries i Paris. Dette var det andre franske mesterskapet i kappgang som ble arrangert.
The Sims

Overblikk

I motsetning til mange andre videospill, har ikke The Sims et spesifisert mål eller en bestemt slutt. I stedet fokuserer spillet på dagliglivet til simmene, og vanlige aktiviteter som å sove, spise, lese og bade. Spilleren har mulighet til å lage sine egne simmer, men det er også en rekke forhåndsinstallerte simmer, som for eksempel familiene Goth og Newbie.

Musikk

Musikken i spillet ble komponert av Jerry Martin og Marc Russo.

Simlish

Will Wright ønsket seg et unikt språk for The Sims som var følelsesladet og energisk. Geri Lawlor og Stephen Kearin, skuespillere fra San Francisco, ble hentet inn til jobben og skapte simlish gjennom improvisasjon i studio.

Film

25. mai 2007 ble det offentliggjort at 20th Century Fox hadde kjøpt filmrettighetene til The Sims. Manus vil bli skrevet av Brian Lynch som er kjent som manusforfatter av Angel: After The Fall. Filmen blir produsert John Davis som har vært produsent for filmer som Norbit og Eragon.
Dongyang (Jinhua)

Dongyang (kinesisk: 东阳市; pinyin: Dōngyáng Shì) er et byfylke i byprefekturet Jinhua i provinsen Zhejiang i Folkerepublikken Kina. 
I 1999 hadde det 785 802 innbyggere.
Hengdian World Studios, et av verdens største filmstudioer, ligger i storkommunen Hangding i bykommunen.

Kulturminner

Slekten Lus boliger i Dongyang (Dongyang Luzhai, 东阳卢宅) og hauggravene i Dongyang (Dongyang tudunmu qun 东阳土墩墓群) ble i 1988 henholdsvis 2006 oppført på Folkerepublikken Kinas liste over kulturminner.
Domsutsettelse

En domsutsettelse er en betinget dom i en straffesak der retten finner den tiltalte skyldig, men lar være å fastsette noen straff. Fastsettelsen utsettes i en prøvetid. Reaksjonen ble innført i 1955 og er dekket i straffeloven § 52.
Domsutsettelse brukes gjerne for mindre alvorlige lovbrudd, spesielt der den tiltalte er ung og tidligere ustraffet. En annen kjent sak som endte med domsutsettelse er saken om Christian Sandsdalen, som ble funnet skyldig i overlagt drap under særdeles formildende omstendigheter etter at han hadde gitt en kvinne aktiv dødshjelp. I saken som gikk til høyesterett ble det fastslått at Sandsdalen ikke kunne frifinnes, men at han ikke burde straffes.
Renneløkke av burknop

Renneløkke av burknop er den enkleste renneløkken. Det er ofte denne typen renneløkke man tyr til når det er dårlig tid.
Skift- og turnusarbeid

Skift- og turnusarbeid er planmessig arbeid på ulike tider av døgnet.
Et tredelt system er vanlig for skiftarbeid. «Første skift» er på morgenen, «andre skift» er på ettermiddagen og kvelden og «tredje skift» er på natten.
«Andre skift», kalles også svingskiftet, går på ettermiddag og kveld – fra 16:00 til midnatt, eller fra 15:00 til 22:00. «Tredje skift», nattskiftet, går vanligvis fra 12-midnatt (00:00) til 07 eller 08 på morgenen.
I industrien vil en ofte dele døgnet i tre like deler på åtte timer, med en dagvakt som starter seks eller sju om morgenen. I helsevesenet og transportnæringa vil en ofte finne mer uregelmessige system fordi arbeidsbelastningen er ulik gjennom døgnet.

Helseskader

Skift- og turnusarbeid gir risiko for helseskade. Verdens helseorganisasjon (WHO) har i desember 2007 erklært skiftarbeid, spesielt nattarbeid, som sannsynlig årsak til kreft hos mennesker.

Norske arbeidsforhold

I Norge er arbeidstida for skift- og turnusarbeidere er regulert av arbeidsmiljøloven. Der blir begrepene «døgnkontinuerlig skiftarbeid» og «helkontinuerlig skiftarbeid» brukt, begge med tillegget «sammenlignbart turnusarbeid». Arbeidstida for disse gruppene skal ikke overstige 38 timer i uka for døgnkontinuerlig og 36 timer i uka for helkontinuerlig skiftarbeid, mot normalt 40 timer i uka. I de fleste tariffavtaler er dette satt ned til 37,5, 35,5 og 33,6 timer/uke.
Begrepene skiftarbeid  og turnusarbeid, og hel- og døgnkontinuerlig skiftarbeid er ikke definert i loven. En avtale mellom LO og Næringslivets Hovedorganisasjon fra 1974 definerer arbeid med minst 539 timer nattarbeid og minst 231 timer arbeid på søndager hvert år (dagens tall) som helkontinuerlig skiftarbeid. Arbeidstilsynet har overtatt denne definisjonen. Nattarbeid er definert som arbeid mellom kl. 2100 og kl. 0600.
Industriarbeidere blir ofte definert som helkontinuerlige skiftarbeidere, mens helsevesentilsatte blir likestilt med døgnkontinuerlige skiftarbeidere. Dette blir karakterisert som kjønnsdiskriminering og urettferdig håndtering av fagforeninger i helsevesenet, noe Likestillingsombudet har støttet.
EM i bridge for nasjonslag 2014

Europamesterskapet i bridge for nasjonslag 2014 var det 52. i rekken og fant sted i Opatija i Kroatia fra 21. juni til 1. juli. Mesterskapet ble arrangert for klassene åpen, damer og veteran. Mesterskapene er også kvalifisering for Bermuda Bowl (VM i bridge) hvor de seks beste kvalifiserer i hver klasse. . Norge stilte lag i alle klasser. Åpen klasse hadde først en innledende runde hvor de var oppdelt i to puljer av 18 lag og spilte Round robin innen hver pulje. Deretter gikk de ni beste videre til en finalerunde hvor man fikk med seg poengene fra lagene man hadde møtt og deretter spilte mot de ni lagene man ikke hadde møtt. I klassene damer og veteran ble det spilt Round robin i kamper over 16 spill.
Hundeår (roman)

Hundeår (tysk originaltittel Hundejahre) er en roman fra 1963 av Günter Grass. Den utgjør tredje og siste bind i den såkalte «Danzig-trilogien», som forøvrig består av Blikktrommen og Katt og mus. I verket tar Grass for seg Tysklands historie gjennom det tyvende århundre, som han gjenforteller med tildels burleske innslag. Slik skildres for eksempel rasetenkningen under nasjonalsosialismen gjennom stamtavlen til Adolf Hitlers hund. Avkommet efter hunden danner en rød tråd gjennom fortellingen. Hundeår har en sammensatt, lagvis fortellerteknikk og varierende sprognivåer. Romanen er inndelt i tre bind, som dekker henholdsvis Første verdenskrig til mellomkrigstiden, overgangen til Det tredje rike og efterkrigstiden frem til det økonomiske oppsvinget, «Wirtschaftswunder», på 50- og 60-tallet.
Fridtjof Nansen – en helt fra vår egen tid

Fridtjof Nansen – en helt fra vår egen tid var et norsk hørespill for ungdom. Det hadde premiere på NRK radio, som da var styrt av Nasjonal Samling, 1. desember 1941. Det var oversatt til norsk fra et verk av den tyske forfatteren Joachim Ahlemann. Martin Gisti var ansvarlig for innstuderingen.
Vinko Puljić

Bakgrunn

Han kom fra en fattig familie og var den tolvte i en søskenflokk på tretten. Han fikk sin utdannelse ved  juniorseminarene i Zagreb og Djakovo i (dagens Kroatia). Deretter studerte han filosofi og teologi på presteseminaret i Djakovo.

Prest

Han ble presteviet i 1970 for bispedømmet Banja Luka. Der var han menighetssjelesørger til han i 1978 ble Han var først kapellan i Banja Luka, og deretter arbeidet han i tre måneder i bispedømmets kurie før han flyttet åndelig veileder for juniorseminaret "Vicko Zmajevic" i Zadar i Kroatia samtidig som han utførte pastoralt arbeid i erkebispedømmet Zadar (1978–87). 
Sommeren 1987 vendte han tilbake til sitt bispedømme Banja Luka og ble utnevnt til sogneprest i Bosanska Gradiska. Han ble der til 1990, da han ble utnevnt til viserektor for presteseminaret i Sarajevo, relator for seminarer, kontaktmann for preste- og ordenskall og medlem av presterådet.

Erkebiskop

Han ble i 1990 utnevnt til erkebiskop av Vrhbosna/Sarajevo (bispedømmet har to offisielle navn). I 1992 startet krigen i Bosnia mellom Bosnjaker, kroater og serbere, og snikskyttere gjorde Sarajevo til et livsfarlig sted. I november 1992 skrev paven til de jugoslaviske biskopene (om Puljić): "Da jeg la mine hender på deg den 6. januar 1991 for å konsekrere deg til hyrdeembetet i Kirken i Sarajevo, kunne jeg aldri forestille meg at ditt kors så snart skulle bli så tungt og din kalk så bitter".

Kardinal

Han ble kreert til kardinal i 1994. Kardinal Puljić var årene 1995–2002 og 2005–2010 formann for den katolske bispekonferanse for Bosnia og Hercegovina. Under  Bosniakrigen ytet han humanitær hjelp, også under personlig fare.
Martin-demningen

Martin-demningen  er en demning med vannkraftverk (tradisjonelt elvekraftverk) på ei side elv til Coosa River som igjen munner ut i Alabama River, beliggende i Elmore County, delstaten Alabama i USA. Demningen regulrerer Martin Lake som er en stor, kunstig innsjø, en av delstatens største reservoarer. Det har en installert produksjonskapasitet på 211 MW, fordelt på fire turbiner.
Kothagudem kullkraftverk

Kothagudem kullkraftverk, eller K'Gudem STPS, er et kullkraftverk beliggende i Kothagudem i delstaten Telangana i India. Det har en installert produksjonskapasitet på 1 060 MW fordelt på 4 x 60 MW, samt 4 x 110 MW og endelig 2 x 250 MW turbiner.
Brenselstypen er kull. Årlig produksjon i 2006-07 var totalt 7,698 TWh, og utslippene av CO2 var 8,2543 mill tonn.
Tønne

En tønne (av norrønt tunna) er en stor, sylinderformet beholder med bøyde vegger som tradisjonelt er laget av tønnestaver holdt sammen av tønneband av tre eller metall. Fjernes tønnebandene, faller tønna fra hverandre, derav uttrykket «falle i staver». En som lager og reparerer tønner, kalles en bøkker. Tønner har vært brukt til lagring og frakt av matvarer i flere hundre år. I dag blir tønner av tre først og fremst brukt for å lagre alkoholprodukter for å påvirke aldringsprosessen og fremme kvaliteten. 
Moderne tønner av metall brukes blant annet til oppbevaring av oljeprodukter. Oljetønner kalles også oljefat. Mindre tønner og runde beholdere av blikk kan kalles dunk. Den korte tønnetappen til å lukke tønnehullet i tretønner med, kalles spuns.
Arles

Kulturminner fra romertiden

Byen har en lang historie og var av betydelig viktighet for den romerske provinsen Gallia Narbonensis. Byen ble grunnlagt på 600-tallet f.Kr. og var en viktig gallo-romersk by. Byens første storhetstid varte fram til 480. 
De store romerske områdene, som arenaen og teateret er så spesielle at de er blitt integrert inn i byens hus og byggverk. Det romerske teateret fra 1. århundre f.Kr. rommet inntil 10 000 tilskuere. Amfiteateret fra år 90 hadde 20 000 plasser. Begge teatrene ble bygget inn med andre bygninger i løpet av Middelalderen. Amfiteateret ble gjort om til en befestning med 2 kapeller og 212 boliger. Disse tilføyelsene fra etter antikken ble fjernet i 1820- og 1830-årene. 
En serie underjordiske konstruksjoner, kalt Cryptoporticus, tjente opprinnelig som fundament for byens Forum (torg).  
Konstantins bad ble bygd ved elvebredden på 300-tallet, som del av et større bygningskompleks. Man kan fremdeles se spor etter badstuer, basseng og rørsystemene.
Gatene bærer et klart middelaldersk preg, smale, buete veier som slanger seg mellom gamle byggverk.
Byen romerske og romanske monumenter ble listet som UNESCOs verdensarv i 1981.

Andre attraksjoner

Den nederlandske postimpresjonistiske maleren Vincent van Gogh flyttet hit fra Paris 20. februar 1888. Han bodde i «det gule huset» i 14 måneder, til 8. mai 1889; og skapte mer enn 300 malerier og tegninger i løpet av sin tid i byen. Paul Gauguin flyttet inn med van Gogh 23. oktober til 26. desember 1888, men deres samarbeid kom til en dramatisk slutt. «Det gule huset» ble ødelagt under den andre verdenskrig. Ingen av Van Goghs malerier finnes i dag i Arles.
En internasjonal fotofestival, Les Rencontres d'Arles, har vært holdt i byen siden 1970.
Jesus Lever-steinen

Jesus Lever-steinen er en stein med inskripsjonen "Jesus Lever", langs stien på vei opp Løvstakken . Innrisset ble laget av murmester Alfred Westerlid tidlig en gang på 1900-tallet.
Øresundsposten

Øresundsposten er en dansk avis hvis redaksjonelle mål er å binde forretningslivet i de danske og svenske områdene – på begge sider av Øresund – sammen. Avisen er inne i sitt 12. år.
Øresundsposten utkommer 2–6 ganger om året, og opplagstallet på 26.000, distribueres  til kontorer og virksomheter på begge sider av Øresund. Avisen utkommer også i en digital utgave.
Oddbjørn By

Personlig liv

Oddbjørn By har spilt volleyball for Førde volleyballklubb og BSI. Har også spilt sandvolleyball, og la ifølge bloggen opp etter 9.-plass i NM 2012.
Pottenstein

Pottenstein er en by i den tyske delstaten Bayern, i det sydlige Tyskland. Byen hadde i 2005 ca. 5500 innbyggere.

Geografi

Byen ligger i Bayreuth distriktet i Oberfranken i hjertet av naturparken Fränkische Schweiz, ca. 23 km sydvest for byen Bayreuth og ca. 26 km øst for Forchheim. Byen ligger ved foten av en høy klippe hvor den 1000 år gamle borgen ligger.

Historie

Pottensteins historie kan spores tilbake til år 918, men den fikk bystatus først i 1323. Byen hørte inn under Bamberg i lang tid. Under en stor bybrann i 1736 ble 60 hus ødelagt og kirken ble også skadet. Pottenstein ble en del av Bayern i 1803.
Under andre verdenskrig anla tyskerne en konsentrasjonsleir her som var underlagt Flossenbürg leir.
UDFy-38135539

UDFy-38135539 er en Hubble Ultra Deep Field (UDF) klassifikasjon for en galakse som per 20. oktober 2010 er det objektet som er lengst unna Jorda.
Evgoa

Utseende

En ganske stor, avlang, mørk trebukk med blålig eller blåfiolett metallisk glans. Antenner og bein er brunrøde. Kjevene er litt forstørrede. Pronotum er rundet, bredest foran midten, betydelig bredere enn langt. Dekkvingene er jevnbrede med én opphøyd lengderibbe, beina nokså korte.

Levevis

Larvene utvikler seg i ved av løvtrær.

Utbredelse

Arten er utbredt i det sørlige Afrika (Mosambik, Zimbabwe, Botswana og Sør-Afrika).
Gisle Hass

Figurteater

Hass har blant annet medvirket som figurspiller og skuespiller i oppsetningen Forbrytelse og straff, som ble utviklet av Dukkoppteatret på grunnlag av Dostojevskijs roman med samme tittel. Dette var Nord-Norges første figurteateroppsetning for voksne, og forestillingen hadde urpremiere i 1995.
Samme år var Hass dukkespiller i forestillingen Funnet ved Nordland Dukketeaterverksted.
I 2001 var han dukkespiller i Riksteatrets oppsetning Tommelise, og i Riksteatrets produksjon av Thorbjørn Egners Klatremus og de andre dyrene i Hakkebakkeskogen i 2003 gikk han inn i rollen Bakermester Harepus. I 2003 var han dessuten dukkespiller i Levende Dukkers produksjon Neshorn. Han vendte tilbake til Riksteatret i 2006 som dukkespiller i oppsetningen Jorden rundt på 80 minutter. med regi av Jo Strømgren. To år senere satte Riksteatret opp @lice, og engasjerte igjen Gisle Hass som en av dukkespillerne. @lice var koreografert av Kjersti Alveberg, og hovedrollene ble spilt av Marianne Haugli og Adil Thathaal.
I 2009 var han dukkespiller i frigruppen TinkerTings produksjon Hunger. Denne produksjonen var basert på Knut Hamsuns roman Sult, og benyttet en dukketype som kalles marotter. Det britiske figurteaterkompaniet Pickled Image(UK) hadde regien. Forestillingen ble spillt i Norge, Danmark, Russland, Nederland, England, Portugal og Kina.
Produksjonsselskapet Gary Friedman Productions filmet et utdrag av forestillingen under UNIMAs verdenskongress og figurteaterfestival i den kinesiske byen Chengdu i 2012.   Hunger vant pris for beste forestilling under festivalen. 

I 2017 hadde stykket Den fri kjærlighets by premiere med Gisle Hass som en av dukkespillerne. Produksjonen var den første teateroppsetningen av maleren Edvard Munchs teaterstykke fra 1904, som hverken ble utgitt eller iscenesatt i kunstnerens levetid. Oppsetningen fra 2017 ble regissert av Tormod Lindgren, og var Lindgrens regidebut. Lindgren hadde for øvrig også laget dukkene som ble benyttet i forestillingen. Anmelderen i nettpublikasjonen Scenekunst var svært begeistret for produksjonen, og skrev blant annet at
Det er en materialrikdom og lekenhet i utføringen av dukkene som også ser ut til å ha smittet over på regivalg og dukkeføring. Det veksles mellom at dukken bærer rollen alene, til at det er skuespillerne som er karakteren, og variasjoner mellom disse.

Dans

Hass har opptrådt i flere danseproduksjoner, med koreografer som Jo Strømgren og Sølvi Edvardsen.
I 2002 deltok Hass som danser og figurspiller i forestillingen Paradisets have ved Teater Ibsen.

Teater

I 1993 var Gisle Hass en av skuespillerne i friteatergruppen Deadline. Deres produksjon Men djevelen slumrer ikke hadde premiere på Kampen kulturverksted i Oslo 30. oktober 1993. Stykket var satt sammen av elementer fra Dostojevskijs roman Brødrene Karamasov og Fernando Arrabals enakter Bødlene.

Film og fjernsyn

Gisle Hass var skuespiller i TV 2s Hotell Cæsar i 1998. I 2012 spilte han i kortfilmen A Short Film on Conformity, som ble regissert av Matt Willis-Jones.
Ecilda Paullier

Historie

Ecilda Paullier eller Santa Ecilda ble grunnlagt i 18. mai 1883.

Transport

Ruta 1 forbinder Ecilda Paullier med Montevideo (øst) og Colonia del Sacramento (vest).
 Ruta 11 forbinder Ecilda Paullier med Ciudad del Plata, Canelones og Atlántida (øst).